钦定古今图书集成/明伦汇编/氏族典/第563卷 > 移剌蒲阿
## 钦定古今图书集成/明伦汇编/氏族典/第563卷 > 移剌蒲阿

按《金史移剌蒲阿传》：“蒲阿本契丹人，少从军，以劳自
千户迁都统。宣宗疾大渐，太子自东宫扣门求见，令
蒲阿衷甲聚兵屯于艮岳，以备非常。哀宗即位，遥授
同知睢州军州事，权枢密院判官。自是军国大计多
从决之。正大六年二月丙辰，以蒲阿权枢密副使。十
二月乙未，诏蒲阿与总帅牙吾塔、权签枢密院事讹”
可救庆阳。七年正月，战北兵于太昌原，北军还，庆阳
围解。八年十二月，北兵济，自汉江两省军入邓州。蒲
阿进军至禹山，接竹林，去钧州止十馀里，乃率骑兵
万馀，乘上而下拥之，北兵却。须臾，雪大作，军士被甲
胄僵立，有不食至三日者。北军与河北军合，四外围
之，炽薪燔牛羊肉，更递休息。乘金困惫，乃开钧州路
纵之走，而以生军夹击之。金军遂溃，无一人得逃者。
蒲阿走京师，未至，追及，擒之。七月，械至官山，召问降
否，往复数百言，但曰：“我金国大臣，惟当金国境内死
耳。”遂见杀。